Månedsinfo fra styret i september

07.09.21

**September er her og høsten har kommet til hagen. Nydelig høstvær og tid for sanking, sylting og safting. Her kommer siste nytt fra styret.**

**Årsmøte på avdelingen:** Grunnet smitteøkning og andre forhold gjennomføres årets årsmøte digitalt. Årsmøte åpner lørdag 23.10.21 og avsluttes søndag 31.10.21 kl. 12:00. Frist for å sende inn saker til årsmøtet er senest lørdag 2.10.21. Sakene må være enkelt framstilt og kunne stemmes for eller imot. Skriftlig kunngjøring vil bli sendt ut til alle 4 uker før møtet åpner. Mer info kommer.

Ønsker du å stille til valg eller har forslag til gode kandidater til styret og/eller komiteer?   
Se egen informasjon fra valgkomiteen på avdelingens nettsider og oppslagstavlen.

**Årsregning, strøm og Kringsjånett:** Oppfordrer de som ikke har betalt disse fakturaene til å gjøre det snarest.

Styret understreker at inngått avtale med Telia gjelder for botiden og vi betaler kun for 7 av årets 12 måneder. Det ligger mer informasjon om tv og internett under kolonistguiden på avdelingens nettsider.

**Solvangdagene og lysvandring:** Årets Solvangdager ble avlyst på kort varsel, men lysvandringen for avdelingen ble gjennomført sist lørdag med god oppslutning. Takk for til arrangementskomiteen for et etterlengtet treff etter lang tid uten mulighet for å samles☺ Ved en feiltagelse ble det ikke sendt ut e-post invitasjon til de på avdelingen som ikke er på Facebook. Styret beklager dette og lover bedring ved neste arrangement. Lysvandringen 2022 er planlagt første lørdag i september (samtidig med Solvangdagene). Hold av helgen☺

**Regnskapsfører:** Styret inngår i disse dager avtale med regnskapsfører om bistand som vil hjelpe oss med årsregnskap og budsjett. Dette er i henhold til tidligere årsmøtevedtak.

**Innsamling av hageavfall:** minner om sesongens siste henting av hageavfall mandag 4.oktober.

**Ordensrunde del 2:** Ordenskomiteen har gått årets siste runde og melder at avdelingen ser veldig bra ut og mye nødvendig vedlikehold er utført☺ Det er imidlertid fortsatt noen litt høye hekker, noe manglende vedlikehold og ugress langs gjerder. De som har fått bemerkninger vil få en egen e-post fra styret om dette. Ta kontakt med oss hvis det er noe dere lurer på om utbedring på egen parsell.

**Vinterboer:** Lyst til å bo kolonihagen i vinter? Håper noen har mulighet! Den som har vinteropphold har noen faste oppgaver: gå ukentlig runde på avdelingen, renhold av toaletter på Felleshuset (øvre), sjekke postkassen, passe på at bommen alltid er låst og måke inngangen til felleshuset når det snør. Søknadsfristen er i år utvidet til 30.september. Du søker ved å sende inn en e-post til styret.

**Beplantning og vanning på fellesarealet:** det er nå plantet lyng i krukkene ved øvre og nedre felleshus. Lyngen trives i fuktig jord. Dere som har pliktarbeid må huske å vanne så lyngen holder seg fin.

**Epleplukking:** Minner om e-post sendt til alle om muligheten for å donere epler til pressing. Gi oss en tilbakemelding på e-posten snarest hvis du har epler til overs og ønsker at de plukker i din hage.

**Åpen kafe på felleshuset ut sesongen:** Ut sesongen åpner vi felleshuset for avdelingens kolonister med åpen kafe søndager kl. 13-14. Her blir det enkel bevertning og de som vil bake eller bidra med servering er veldig velkommen til det. Kafeen holdes åpen de helgene huset ikke er utleid. Løpende info om hvilke søndager kafeen er åpen vil bli gitt på kort varsel på avdelingens nettside/Facebook mm.

Følg med for mer info!